Απόφαση της Επιτροπής της 12ης Δεκεμβρίου 2001 περί καθορισμού ρυθμίσεων για τις κοινοτικές συγκριτικές εξετάσεις και δοκιμές σπόρων προς σπορά και πολλαπλασιαστικού υλικού ορισμένων φυτών υπαγόμενων στις οδηγίες 66/400/ΕΟΚ, 66/401/ΕΟΚ, 66/402/ΕΟΚ, 66/403/ΕΟΚ, 68/193/ΕΟΚ, 69/208/ΕΟΚ, 70/458/ΕΟΚ και 92/33/ΕΟΚ του Συμβουλίου [κοινοποιηθείσα υπό τον αριθμό Ε(2001) 4222] (Κείμενο που παρουσιάζει ενδιαφέρον για τον ΕΟΧ) (2001/897/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 66/400/ΕΟΚ του Συμβουλίου, της 14ης Ιουνίου 1966, περί εμπορίας σπόρων τεύτλων προς σπορά(1), όπως τροποποιήθηκε τελευταία από την οδηγία 98/96/ΕΚ(2), και ιδίως το άρθρο 20 παράγραφος 3, την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών(3), όπως τροποποιήθηκε τελευταία από την οδηγία 2001/64/ΕΚ(4), και ιδίως το άρθρο 20 παράγραφος 3, την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά(5), όπως τροποποιήθηκε τελευταία από την οδηγία 1999/54/ΕΚ της Επιτροπής(6), και ιδίως το άρθρο 20 παράγραφος 3, την οδηγία 66/403/ΕΟΚ του Συμβουλίου, της 14ης Ιουνίου 1966, περί εμπορίας σπόρων γεωμήλων προς φύτευση(7), όπως τροποποιήθηκε τελευταία από την οδηγία 1999/742/ΕΚ(8), και ιδίως το άρθρο 14 παράγραφος 4, την οδηγία 68/193/ΕΟΚ του Συμβουλίου, της 9ης Απριλίου 1968, περί εμπορίας υλικών αγενούς πολλαπλασιασμού της αμπέλου(9), όπως τροποποιήθηκε τελευταία από την πράξη πράξη προσχώρησης της Αυστρίας, της Φινλανδίας και της Σουηδίας(10), και ιδίως το άρθρο 16 παράγραφος 3, την οδηγία 69/208/ΕΟΚ του Συμβουλίου, της 30ής Ιουνίου 1969, περί εμπορίας των σπόρων προς σπορά των ελαιούχων και κλωστικών φυτών(11), όπως τροποποιήθηκε τελευταία από την οδηγία 98/96/ΕΚ, και ιδίως το άρθρο 19 παράγραφος 3, την οδηγία 70/458/ΕΟΚ του Συμβουλίου, της 29ης Σεπτεμβρίου 1970, περί εμπορίας σπόρων προς σπορά κηπευτικών(12), όπως τροποποιήθηκε τελευταία από την οδηγία 98/96/ΕΚ, και ιδίως το άρθρο 39 παράγραφος 3, την οδηγία 92/33/ΕΟΚ του Συμβουλίου, της 28ης Αυγούστου 1992, για την εμπορία φυτωρίων και πολλαπλασιαστικού υλικού κηπευτικών, εκτός των σπόρων προς σπορά(13), όπως τροποποιήθηκε τελευταία από την οδηγία 1999/29/ΕΚ(14), και ιδίως το άρθρο 20 παράγραφος 4, Εκτιμώντας τα ακόλουθα: (1) Οι προαναφερόμενες οδηγίες προβλέπουν τις αναγκαίες ρυθμίσεις για τη διεξαγωγή κοινοτικών συγκριτικών εξετάσεων και δοκιμών σε σπόρους προς σπορά και πολλαπλασιαστικό υλικό. (2) Θα πρέπει να διασφαλιστεί επαρκής αντιπροσωπευτικότητα των δειγμάτων που περιλαμβάνονται στις εξετάσεις και δοκιμές, τουλάχιστον για ορισμένα επιλεγμένα φυτά. (3) Τα κράτη μέλη θα πρέπει να συμμετέχουν στις κοινοτικές συγκριτικές εξετάσεις και δοκιμές, εφόσον οι σπόροι προς σπορά των προαναφερόμενων φυτών αναπαράγονται ή τίθενται σε εμπορία συνήθως στο έδαφός τους, ώστε να είναι δυνατόν από τις εξετάσεις και δοκιμές να εξαχθούν τα ορθά συμπεράσματα. (4) Η Επιτροπή είναι αρμόδια για τη θέσπιση των αναγκαίων ρυθμίσεων ως προς τις κοινοτικές συγκριτικές εξετάσεις και δοκιμές. (5) Έχουν κανονιστεί οι τεχνικές ρυθμίσεις για τη διενέργεια των εξετάσεων και δοκιμών στο πλαίσιο της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση. (6) Οι ρυθμίσεις για τις εξετάσεις και δοκιμές καλύπτουν επίσης, σε σχέση με τους σπόρους γεωμήλων προς φύτευση, μεταξύ άλλων, ορισμένους επιβλαβείς οργανισμούς οι οποίοι εμπίπτουν στο πεδίο εφαρμογής της οδηγίας 2000/29/EΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας(15), όπως τροποποιήθηκε τελευταία από την οδηγία 2001/33/EΚ(16). (7) Οι κοινοτικές συγκριτικές εξετάσεις και δοκιμές θα πρέπει να διενεργηθούν από το έτος 2002 έως το 2003, σε σπόρους προς σπορά και πολλαπλασιαστικό υλικό εσοδείας 2001, θα πρέπει δε επίσης να καθοριστούν οι λεπτομέρειες για τις εν λόγω εξετάσεις και δοκιμές. (8) Για τις κοινοτικές συγκριτικές εξετάσεις και δοκιμές που διαρκούν πάνω από ένα έτος, τα μέρη των εξετάσεων και δοκιμών μετά το πρώτο έτος θα πρέπει, υπό τον όρο ότι είναι διαθέσιμα τα αναγκαία κονδύλια, να επιτρέπονται από την Επιτροπή χωρίς να γίνεται περαιτέρω παραπομπή του θέματος στη μόνιμη επιτροπή σπόρων προς σπορά και γεωργικών, δενδροκηπευτικών και δασικών φυτών προς φύτευση. (9) Η μόνιμη επιτροπή σπόρων προς σπορά και γεωργικών, δενδροκηπευτικών και δασικών φυτών προς φύτευση δεν έχει διατυπώσει γνώμη εντός της προθεσμίας που έταξε ο πρόεδρός της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Κατά την περίοδο από το 2002 έως το 2003 θα πρέπει να διενεργηθούν κοινοτικές συγκριτικές εξετάσεις και δοκιμές σε σπόρους προς σπορά και πολλαπλασιαστικό υλικό των φυτών που παρατίθενται στο παράρτημα. 2. Η ανώτατη δαπάνη για τις εξετάσεις και δοκιμές κατά το έτος 2002 είναι εκείνη που αναγράφεται στο παράρτημα. 3. Όλα τα κράτη μέλη συμμετέχουν στις κοινοτικές συγκριτικές εξετάσεις και δοκιμές, εφόσον οι σπόροι προς σπορά και το πολλαπλασιαστικό υλικό των φυτών που παρατίθενται στο παράρτημα αναπαράγονται ή τίθενται σε εμπορία συνήθως στο έδαφός τους. 4. Οι λεπτομέρειες των εξετάσεων και δοκιμών παρατίθενται στο παράρτημα. Άρθρο 2 Σε σχέση με τις αξιολογήσεις βάσει της οδηγίας 2000/29/ΕΚ, στην περίπτωση σπόρων γεωμήλων προς φύτευση, κάθε δείγμα που υποβάλλεται σε εργαστηριακές δοκιμές πρέπει να έχει προηγουμένως κωδικοποιηθεί από τον φορέα που είναι αρμόδιος για τη διεξαγωγή των εξετάσεων και δοκιμών υπό την ευθύνη των υπηρεσιών της Επιτροπής. Σε περίπτωση δειγμάτων για τα οποία έχει επιβεβαιωθεί ότι μολύνθηκαν από τυχόν σχετικό επιβλαβή οργανισμό, λαμβάνονται τα μέτρα που απαιτούνται βάσει του κοινοτικού φυτοϋγειονομικού καθεστώτος. Τα ανωτέρω ισχύουν υπό την επιφύλαξη των γενικών όρων που εφαρμόζονται κατά την εξέταση των ετήσιων εκθέσεων για τα τα επιβεβαιωθέντα αποτελέσματα και τα συμπεράσματα των κοινοτικών συγκριτικών εξετάσεων και δοκιμών. Άρθρο 3 Η Επιτροπή μπορεί να αποφασίσει να συνεχιστούν, κατά το έτος 2003, οι εξετάσεις και δοκιμές που παρατίθενται στο παράρτημα. Η ανώτατη δαπάνη της συνεχιζόμενης βάσει της ανωτέρω παραγράφου εξέτασης ή δοκιμής δεν θα υπερβαίνει το ποσό που ορίζεται στο παράρτημα. Άρθρο 4 Η παρούσα απόφαση απευθύνεται στα κράτη μέλη. Βρυξέλλες, 12 Δεκεμβρίου 2001.

[Source: multi_eurlex | Tokens: 5661]